ועדת הכלכלה, כנסת 25, פרוטוקול מספר 23, 2023-02-13 00:00

דוד ביטן: אני פותח את הישיבה

דוד ביטן:  הנושא: הצעת צו רישוי שירותים ומקצועות בענף הרכב (הארכת תוקף הוראת שעה), תשפ"ג-2023, ונושא שני, הצעת צו רישוי שירותים ומקצועות בענף הרכב (הארכת התקופה האמורה בסעיף 247(א) לחוק), התשפ"ג-2023

דוד ביטן:  מישהו רוצה להציג? בבקשה

חוה ראובני: תודה, אדוני

חוה ראובני:  עורכת דין חוה ראובני, משרד התחבורה

חוה ראובני:  נתחיל מהארכת הוראת השעה, אדוני?     

דוד ביטן: גם תסבירי למה לא עשיתם את התקנות עד עכשיו

חוה ראובני: זה הסעיף השני

חוה ראובני:  הוראת השעה, עניינה התאמה זמנית שנעשתה בעולם של היבואנים לסוגיהם

חוה ראובני:  החוק קבע בבסיס שהיבואנים הישירים, על מנת לאפשר יבוא עקיף ויבוא זעיר ויבוא אישי הוטלה על היבואנים הישירים האחריות למתן שירותי אחריות וחלקי חילוף וריקולים גם לגבי כלים שיובאו על ידי יבואנים אחרים, העקיפים, זעירים וישירים, כדי לאפשר את התפתחות התחרות של היבואנים האלה

חוה ראובני:      יחד עם זאת ההוראה הבסיסית הזאת של החוק הייתה הכפפה מהדירקטיבה האירופית באותו עניין שעסקה רק ברכבים מסוג M ו-N, פרטי, נוסעים ומסחרי, ולא עסקה לא בתלויים, לא בגרורים ולא בטרקטורים

חוה ראובני:  לכן נקבעה הוראת שעה שפוטרת אותם מהאחריות הזאת לגבי הכלים שהם לא ייבאו כשאחת המשמעויות זה גריעה, במקביל נאלצנו להפחית את האפשרויות של היבואנים הנוספים לפעול כיוון שהם לא יכלו לקבל את מעטפת השירותים

חוה ראובני:       החוק הסמיך את שר התחבורה להאריך את הוראות השעה האלה בשנתיים במקבצים של שישה חודשים כל פעם

איתי עצמון: סליחה שאני קוטע, התייחסת רק לאחת מהוראות השעה

איתי עצמון:  יש עוד הוראת שעה שנוגעת ליבואן זעיר

חוה ראובני: נכון

חוה ראובני:  יש הוראת שעה נוספת, בניגוד לכלל שקבוע בסעיף 32 לחוק, שמתירה ליבואן זעיר לייבא גם רכב משומש עד 12 חודשים בלי הגבלת קילומטרים

חוה ראובני:  אנחנו מבקשים להאריך את שתי הוראות השעה האלה בחצי שנה נוספת, זאת הארכה אחרונה שנמצאת בסמכות שרת התחבורה כרגע

דוד ביטן: ומה, ומתי תעשו את התקנות? למה לא עשיתם תקנות?      

חוה ראובני: זה לא קשור לתקנות, אדוני

איתי עצמון: התקנות נוגעות לדיון הבא שיהיה, להוראת השעה, הארכת התקופה האמורה בסעיף 247, שזה הארכת תוקף של צווי הפיקוח

דוד ביטן: קיבלתי פנייה מאיגוד השמאים, שמאי רכב, הם כותבים דבר נכון, שבזמנו כשאני הייתי אז יחד עם איתן כבל, דובר על זה שלא יהיו רשימות, בפועל יש רשימות

חוה ראובני: אדוני, אנחנו לא מאסדרים את חברות הביטוח

חוה ראובני:  אנחנו גם היינו רוצים שיהיה שינוי גדול בשוק הזה

דוד ביטן: וזה לא קשור? פה כתוב צו שירותים ומקצועות

איתי עצמון: נכון, החוק הוא מאוד מקיף וכולל התייחסות להרבה מאוד נושאים וענפים

איתי עצמון:  הוראות השעה האלה אינן נוגעות לאופציה של השמאים

דוד ביטן: אבל מי שהיה מחויב, הרגולטור בעניין הזה זה משרד התחבורה, מה זה את לא קשורה לעניין?     

חוה ראובני: אנחנו לא הרגולטור בעניין הזה

דוד ביטן: אז מי הרגולטור?      

חוה ראובני: רשות שוק ההון

שלמה תוסיה כהן: מה? מה פתאום רשות שוק ההון? קיבלנו רישיונות ממשרד התחבורה, לא?      

חוה ראובני: אנחנו לא מאסדרים חברות ביטוח, אני לא יכולה להכתיב לחברות ביטוח איך הם יפעלו מול החוק

דוד ביטן: יש לנו ביום רביעי דיונים, זה לא הם, זה רשות שוק ההון

דוד ביטן:  הם ידברו איתנו ביום רביעי, אין בעיה

שלמה תוסיה כהן: סליחה, הם יכולים להוציא חוזר ששמאי שמקבל שכר טרחה - - -     

דוד ביטן: אבל היא אומרת לך שהיא לא בעניין אז מה הטעם שאנחנו נדון בזה? ביום רביעי יש דיון שקשור לעניין ושוק ההון יהיה פה

דוד ביטן:  בכל מקרה אני מבקש שתבדקו את העניין הזה, כי אתם הבטחתם, לא שוק ההון הבטיח, אני זוכר אותךְ, היית גם באותה ישיבה, אתם הבטחתם את זה שלא יהיו רשימות שמאים וכל שמאי יוכל להתחרות ומשום מה את אומרת לי עכשיו שאתם לא קשורים, אז למה הבטחתם? מה הבטחתם, ששוק ההון יעשה?      

חוה ראובני: אנחנו רוצים - - -     

דוד ביטן: אז זה לא מקובל

דוד ביטן:  אני מבקש ביום רביעי הקרוב שאתם גם כן תהיו בעניין הזה, כי לי אין עם שוק ההון, יש לי איתכם

דוד ביטן:  אתם צריכים לדאוג שלשמאים לא תהיה רשימה, אם יש רשימה אז איפה התחרות פה? שהם קובעים מי יהיה? הם קובעים מי יהיה, אז מה עשינו פה? שבע שנים

דוד ביטן:  אמרתם שתוך חצי שנה או שנה זה יהיה, שבע שנים עברו ולא קרה כלום

חוה ראובני: מבחינתנו זה היה קורה לפני - - -     

דוד ביטן: אז אתם הייתם צריכים לבוא ולהגיד לרשות שוק ההון ש - - -     

חוה ראובני: אנחנו עושים את זה כל הזמן

דוד ביטן: ומה?      

חוה ראובני: הפרטים, יהיה דיון - - -     

דוד ביטן: טוב

דוד ביטן:  מה היועץ המשפטי אומר?      

איתי עצמון: אני רק רוצה לשאול שאלה לגבי הארכת הוראות השעה

איתי עצמון:  בדברי ההסבר כתבתם שההארכה מבוקשת לצורך השלמת הליך תיקון החקיקה ועיגון הוראות השעה בנוסח החוק

איתי עצמון:  למה בדיוק אתם מתכוונים, לעגן כהוראות קבועות את ההוראות שהן עכשיו הוראות שעה?      

חוה ראובני: אני מעדיפה לא להיכנס לפרטים לגבי תיקון החקיקה, אנחנו גיבשנו תיקון חקיקה בשנה האחרונה בכפוף להנחיית השרה דאז והמנהלת הכללית דאז, עוד לא היה לנו סיפק להציג את זה בפני השרה המכהנת ולקבל את האישור שלה למתווה שעשינו

חוה ראובני:  יש מחשבה לשנות גם את התקופות וגם את התחולה של הוראת השעה, אבל כל זמן שזה לא אושר על ידי השרה אני לא הייתי רוצה לפרוס כאן את המתווים האפשריים

דוד ביטן: גם על זה לא קיבלת תשובה

דוד ביטן:  בסדר, אם זה מספק אותך אז גם אותי

חוה ראובני: לא, אנחנו רק אומרים, כי אנחנו מודעים כמובן לחלוף הזמן, אנחנו מודעים שזה לא יכול להישאר במתווה הזה וזה נמצא בהכנה, במתווים, בעבודה, בטיוטות

חוה ראובני:  זה לא שאנחנו נגלה ב-16 באוגוסט שאין כלום

דוד ביטן: טוב, מי רוצה לדבר לפני שאנחנו מקריאים?      

תום כהן: שלום, אדוני

תום כהן:  תום כהן, רשות התחרות

תום כהן:  רציתי רק להביע את העמדה שלנו, שאנחנו הבענו אותה גם מול משרד התחבורה לאורך כל הדרך, הוראת השעה הקבועה בסעיף 253(ב) לדעתנו מקשה על כניסה של יבוא מקביל לתחום הדו גלגלי, שזה תחום שהוא ריכוזי בהרבה מתחום הרכב הפרטי, איפה ששם כן אנחנו יכולים לראות יבוא מקביל

דוד ביטן: ומה עם המכס, שהמכס עושה בעיות? אין כמעט יבוא מקביל בגלל המכס, איפה אתם פה?      

תום כהן: אנחנו רואים שבתעודות מקור, אני חושב שלזה אדוני מתכוון, אני פחות מכיר את הסוגיה, אבל אני יודע שברכב פרטי אנחנו כן רואים יבוא מקביל

דוד ביטן: קצת, אבל המכס מחייב לפי המחיר של השוק פה ולא לפי היבוא המקביל

דוד ביטן:  ברור שאין טעם כבר, אז הם לוקחים את זה מהארץ, לא צריכים לעשות יבוא מקביל בכלל

תום כהן: אנחנו רואים פה כל מיני חסמים וזה עוד חסם אחד שלדעתנו הוא פוגע ביבוא מקביל של אופנועים

דוד ביטן: אז איפה אתם?      

תום כהן: אנחנו מול משרד התחבורה, מנסים לקדם את היעדר הפטור הזה על יבואנים ישירים כדי שיוכלו לתמוך ביבואנים מקבילים של אופנועים ולאפשר צמיחה של היבוא המקביל בענף הזה

איתי עצמון: הייתם מעורבים בגיבוש תיקוני החקיקה שמדובר עכשיו?      

תום כהן: בתיקוני החקיקה להוראת השעה לא, אנחנו לא מכירים

קריאה: לא, לא להוראת השעה, לתיקון של החקיקה שמתגבשת

תום כהן: אנחנו בקשר שוטף עם משרד התחבורה, כן

דוד ביטן: אני אגיד לכם את האמת, מכיוון שזה זמני אני לא עושה לכם בעיות, אנחנו נאשר את זה, אבל שימו לב שאנחנו מחוקקים חוקים, כמה זה היה? כזה דבר, נכון? אני זוכר, דנו שנה וחצי סתם, אנחנו סתם מחוקקים את החוקים כי בפועל הרפורמה לא יורדת לשטח, אוויר

דוד ביטן:  הכול אוויר כמעט, מעט, את יודעת, קצת פה, קצת שם

דוד ביטן:  אז מה עשינו בזה? לא הבנתי

איתי עצמון: כמה יבואנים זעירים יש היום וכמה יבואנים עקיפים?      

דניאל הרשקוביץ: כמה מאות יבואנים זעירים וכמה עשרות יבואנים - - -     

תום כהן: יש יותר מ-500

דוד ביטן: אבל כמה מכוניות הם מביאים? בחייך

דוד ביטן:  רק אם בן אדם מתעקש וזה רק ברכבי יוקרה, ביבוא אישי

תום כהן: לא, גם ביבוא זעיר

דוד ביטן: אבל אין, הם לא סתם מייבאים

דוד ביטן:  מי מייבא להם? היבוא המקביל מייבא, הם לא לבד הולכים ומביאים מכונית, הם לא עושים את זה לבד, הם משתמשים ביבוא מקביל שעושה להם את זה במיוחד

רומן בן אור: אפשר הערה בבקשה לגבי הנושא של רכבי יוקרה?      

דוד ביטן: בבקשה

רומן בן אור: הערה לגבי רכבי יקרה, כרגע אנחנו לא יכולים או לא כדאי לנו לייבא רכבים קצת יותר זולים ויותר עממיים משתי סיבות

רומן בן אור:  אחת, בגלל שאין את תעודת המקור

רומן בן אור:  ברגע שאין תעודת מקור, אדוני, אנחנו משלמים 15% יותר יקר מיבואנים ישירים

דוד ביטן: שמעתי על זה

דוד ביטן:  זאת אומרת היבואן המקורי לא מאפשר ליצרן שאיתו בהסכם בלעדיות לתת לכם תעודת מקור?      

רומן בן אור: נכון

רומן בן אור:  זה אחת

דוד ביטן: אז איך הוא ייבא?      

איתי עצמון: אין הסכמים

קריאה: משרד התחבורה לא קשור לזה

קריאה: החוק לא מאפשר

דוד ביטן: החוק לא מאפשר, אבל המציאות מאפשרת

דוד ביטן:  מה זה החוק לא מאפשר? זה בדיוק העניין שאני אומר

קריאה: פה הרשות לתחרות לא נכנסת בכלל לתמונה

רומן בן אור: הערה שנייה זה שבסך הכול ליבואן זעיר יש 20 יחידות בשנה להביא, אם אתה רוצה להביא 20 יחידות רכבים בשנה אז מבחינה כלכלית אתה בורר את כל ה - - -     

דוד ביטן: אז תהיה יבואן מקביל, אל תהיה זעיר

דוד ביטן:  יש כנראה יתרונות לזעיר, אתה בוחר אם אתה רוצה להיות זעיר או לא

רומן בן אור: יבואן מקביל זה רק אם אתה יכול להרשות לעצמך מבחינה כלכלית

קריאה: לא רק

דוד ביטן: זה לא טענה

דוד ביטן:  כמה אתה רוצה שיהיה יבואן זעיר?      

רומן בן אור: יבואן זעיר לפחות 50 רכבים, אז הוא יכול - - -     

דוד ביטן: עד 20 זה החוק עצמו, זה לא קשור לצו

איתי עצמון: החוק קובע את המגבלה

דוד ביטן: אתם צריכים להבחין בין הצו הזה לבין החוק

דוד ביטן:  יכול להיות שצריך לתקן את החוק, אין בעיה, אבל זה לא משפיע

איתי עצמון: הם אמרו שהם יביאו לפה תיקוני חקיקה

דוד ביטן: כשהם יביאו נדון בתיקוני החקיקה

דוד ביטן:  כרגע זה לא עולה לדיון, אני לא יכול עכשיו בצו לכתוב שאני מתקן את החוק

רועי ארפי: עורך דין רועי ארפי, אני מייצג מספר יבואנים זעירים

רועי ארפי:  מה שחשוב באמת, כמו שהיועצת המשפטית של משרד התחבורה ציינה, זה לדחוף את משרד התחבורה לקדם את התיקון שהיא לא רצתה להרחיב לגביו, אבל זה תיקון מאוד מבורך

רועי ארפי:  ההצעה לתיקון פורסמה כבר במרץ 22', עיקרי התיקון באמת באים להיטיב עם היבואנים הזעירים, זה להאריך את הוראת השעה, שהיא מבורכת, בעוד ארבע שנים על רכבים משומשים, זה להגדיל את המכסה מ-20 ל-60 כלי רכב ואז יבואן זעיר יוכל - - -     

דוד ביטן: אתה מדבר על תיקון החוק עוד הפעם

רועי ארפי: אבל תן לי רגע לסיים כי זה חשוב, כי לא היה דיון בנושא הזה חוץ מהממשלה הקודמת וזה מאוד חשוב לנו לקדם את זה

דוד ביטן: אבל אני לא יכול לתקן את זה בצו, אז בשביל מה? בשביל להפנות את תשומת ליבנו? אמרו לנו את זה

רועי ארפי: אתה לא יכול לתקן את זה בצו, ברור שלא, אני רוצה להסב את תשומת ליבך, בדיוק כמו שעשית בישיבה הקודמת שעשיתם את זה מאוד יפה ואמרתם: תקשיבו, תוך שבועיים אנחנו רוצים תשובות, תוך שבועיים ככה וככה, אז גם פה אותו דבר

דוד ביטן: אני אגיד לך למה אני עושה את זה שם, כי שם אנחנו החלטנו להתלבש על נושא יוקר המחיה בנושא המזון ואני עושה את זה

רועי ארפי: גם פה צריך לפי דעתי להתלבש על זה, אני אגיד לך גם למה, כבודו, אני מתנצל שאני קוטע אותך, כי באמת נדמה שזה נושא מאוד סבוך שכמה רשויות נוגעות בו, גם רשות המיסים, גם משרד התחבורה, גם רשות התחרות ובעצם רק משרד התחבורה מנסה לקדם את זה, רשות התחרות לא צוללת לעומק, רשות המיסים בכלל לא

דוד ביטן: הבנו

דוד ביטן:  רגע, בחוק ההסדרים אתם מתכוונים להביא את התיקונים האלה?      

חוה ראובני: זה לא קשור לחוק ההסדרים, זה גם לא פורסם עדיין להערות ציבור

חוה ראובני:  מה שהיה זה שהכנו טיוטה והפצנו אותה לגורמים - - -     

דוד ביטן: טיוטה של מה, של תיקוני חקיקה?      

חוה ראובני: מה שדובר באפריל - - -     

דוד ביטן: בסדר, אז בוא נמתין בסבלנות

חוה ראובני: עיבדנו את ההערות שקיבלנו, עשינו שינויים

דוד ביטן: קודם כל התחלת את השנה עכשיו? אז תייבא קודם כל 20, אחר כך נראה מה עם היתרה

רועי ארפי: לא, אבל צריך ודאות

דוד ביטן: בתחילת השנה אתה מתחיל לייבא, נכון?      

רועי ארפי: אני רוצה עוד כמה מילים, כבודו, על תעודות השוק, על תעודות מקור

דוד ביטן: כן, הבנתי שזו בעיה, כבר העירו לי על זה הרבה מאוד אנשים

רועי ארפי: בסופו של יום הפתרון פה לא קשור למשרד התחבורה, הפתרון פה הוא של רשות המיסים

דוד ביטן: דיברתי על זה עם משרד הכלכלה

רועי ארפי: רשות המיסים, לא משרד הכלכלה

רועי ארפי:  הם לצערי הרב הגורם שלא מעוניין לבצע שום שינוי, מבחינתם זה לא מפריע, לא אכפת להם

רועי ארפי:  אדוני, אם אני מייבא רכב זהה לרכב של יבואן ישיר, אותו רכב, אותו דבר בדיוק, שלא יגידו לי, המחיר ככה והמחיר ככה, בוא, אנחנו מבינים עניין, היבואן המקביל לא מקבל תעודת מקור, היבואן הישיר כן מקבל תעודת מקור

רועי ארפי:  זה 15%, זה מלא כסף

דוד ביטן: 15% במה?      

רועי ארפי: מהמחיר הסופי, מהמחיר לצרכן

דוד ביטן: במכס אתה מדבר?     

רועי ארפי: כן, במכס

רועי ארפי:  עוד עניין, גם לגבי הסיסמאות של יבוא זעיר - - -     

דוד ביטן: לא, עצור, עצור

רועי ארפי: רק לגבי רכבי יוקרה, זה מעניין

דוד ביטן: לא, עצור

דוד ביטן:  זה לא נושא של הדיון, אני מאוד מצטער

דוד ביטן:  הנושא הזה של הזעיר, באמת להקפיץ אותו קצת מ-20, תגדילו את זה, זה לא הגיוני

דוד ביטן:  20 זה לא מתאים כנראה

דוד ביטן:  היה חוק של 20, עכשיו רוצים יותר וזה לא צריך להפריע לכם, דרך אגב, שה-20 יהיה 30 או 40

דוד ביטן:  זה דבר ראשון

דוד ביטן:       דבר שני, הנושא של תעודות המקור הוא באמת בעיה, בעיה, אני דיברתי על זה עם שר הכלכלה, הוא מגיש הצעת חוק בחוק ההסדרים בנושא הזה, לחייב בעניין הזה בין המקביל לזה לתת קנסות, אבל לא נותנים להם תעודות מקור אז מה הם יעשו? הם לא יכולים לייבא, הם מקבלים מחיר יותר גבוה

דוד ביטן:  אז עם כל הכבוד, זה נושא שצריך להיפתר בין הכלכלה לאוצר עם רשות המיסים ובין התחבורה

דוד ביטן:  תחשבו על זה לקראת הדיונים שיהיו בנושאים אלה בחוק ההסדרים

דוד ביטן:  זו בעיה שצריך לפתור אותה

דוד ביטן:  אם לא פתרתם אותה – כי אומרים אין דבר כזה, המשווק בישראל הבלעדי לא יכול לעשות בעיות, אבל כן יש בעיות, הם לא מאפשרים להם לתת תעודות מקור ליבוא המקביל, אז מה עשינו בזה?      

רון מלכה: עוד דבר

דוד ביטן: לא, נגמר

דוד ביטן:  הנושא הזה זה לא נושא שבסדר היום

רון מלכה: לא, ביחס לנושא שעל סדר היום

רון מלכה:  רון מלכה, חן מוטורוס, אני יבואן זעיר עקיף וישיר

רון מלכה:  אני אזכיר לאדוני, אתה אולי זוכר אותי או לא, אבל אני זוכר אותך היטב מהדיונים בוועדה גם אצל ברוורמן וגם אצל כבל

רון מלכה:  כל הנושא של יבוא זעיר במכוניות משומשות נועד כדי למשוך את כל הסוחרים וסוכני היבוא האישי לתוך הרגולציה כדי שיהיה עליהם פיקוח, ואז, אם אתה זוכר את הדיונים, נתנו שנתיים להביא מכוניות משומשות ונתנו ביד השר סמכות להאריך בעוד שנתיים ואנחנו כבר שש שנים אחרי

רון מלכה:       אני אומר, אין לי בעיה, אם רוצים להאריך ולתת ליבואן הזעיר 60 מכוניות משומשות, למה שאני אעשה יבוא עקיף? גם אני רוצה להביא משומש ב-60, אז מה העניין? תנו לנו גם - - -     

דוד ביטן: זה עוד פעם לא בסדר היום

רון מלכה: לא, תנו לנו גם כן את היבוא של מכוניות משומשות לעקיפים, למה רק לזעירים? זו תחרות לא הוגנת

דוד ביטן: כל מה שמדברים זה בתוך התיקון?      

חוה ראובני: כן

דוד ביטן: אז אם זה בתיקון נדון בזה כשיהיה תיקון

דניאל הרשקוביץ: לא, אבל המשרד לא יאפשר יבוא של רכב משומש ליבואן שהוא לא יבואן זעיר

דניאל הרשקוביץ:  אפשרנו את זה ליבואן זעיר כיוון שיבואן זעיר מוגבל בכמות הרכב שהוא מביא בשנה

דוד ביטן: הבנתי

דניאל הרשקוביץ: יבואן עקיף ויבואן ישיר לא מוגבלים - - -     

דוד ביטן: בסדר, אני לא נכנס לזה, אבל השאלה אם כל הנושאים שהם מדברים הם מוטמעים ואז יהיה דיון על זה?      

דניאל הרשקוביץ: כן

דוד ביטן: אתם שומעים? חבל סתם לנהל פה דיון

איתי עצמון: אבל השאלה מתי, מכיוון שלדעתי לפחות לגבי אחת מהוראות השעה זאת הארכה אחרונה שניתן בכלל לבצע לפי החוק המסמיך

איתי עצמון:  אם אתם מבקשים הארכה עד אוגוסט, ככל שתיקון החקיקה לא נכלל בחוק ההסדרים - - -     

דניאל הרשקוביץ: הוא לא בחוק ההסדרים

איתי עצמון: הוא אמור להגיע לכאן ובעצם להסתיים לפני שהוראות השעה האלה פוקעות

דוד ביטן: אז הם יצטרכו גם תקנות

דניאל הרשקוביץ: לאור לוח הזמנים אנחנו כנראה ניאלץ להפריד את הטיפול בהוראת השעה מכל יתר הסעיפים בחוק

דוד ביטן: אני יכול לתת להם יותר זמן?      

איתי עצמון: לא

איתי עצמון:  זה המקסימום

דוד ביטן: הגעתם למקסימום

חוה ראובני: הגענו למקסימום, אנחנו ממצים את האפשרויות שהמחוקק נתן לנו

דוד ביטן: תמיד זה ככה, זה לא חדש

חוה ראובני: ויותר

דוד ביטן: זה כמו עורכי דין שנותנים להם להגיש תוך 30 יום, מגישים ב-30 יום בשעה האחרונה, לא משנה מה יש להם

רומן בן אור: אדוני, אפשר עוד משפט?      

דוד ביטן: אבל זה לא נושא הדיון, חבר'ה

רומן בן אור: זה בקשר להגבלות שיש בחו"ל, בנושא ההגבלה שמייצרים יצרני הרכב העולמי

רומן בן אור:  דבר נוסף שהתבטאתי עליו לאחרונה, הם הפסיקו גם להנפיק בחודש האחרון את הדאטה קארד

רומן בן אור:  אם אני רוצה היום לרכוש רכב אני לא יכול לקבל מהם את הדאטה קארד, שזה מסמך מאוד מאוד חשוב לקבלת רישיון יבוא

רומן בן אור:  זאת אומרת הם עוד יותר מקשים עלינו, בנוסף לתעודת המקור גם את התעודה הזאת הם לא מנפיקים

דוד ביטן: אתם יודעים שרוב ההערות פה מופנות אליכם, זה מה שמפריע לאנשים

דוד ביטן:  תחשבו על זה

דוד ביטן:  זה אחרי ניסיון של כמה שנים, עולות בעיות, צפות בעיות שאתם צריכים להתייחס אליהן

חוה ראובני: זו מטרת תיקון החקיקה

דוד ביטן: בסדר, אבל אמרתם שזה עוד לא יצא להתייחסות ציבור, הנה התייחסות ציבור

דניאל הרשקוביץ: אנחנו העברנו את זה ל - - -      

דוד ביטן: אני יודע, הבנתי שלאישור השרה

דוד ביטן:  בסדר, אבל תתייחסו לזה

דוד ביטן:  מה נראה לך, השרה נכנסת לכל פרט? עזוב את זה, נו באמת

איתי עצמון: יש שרים שנכנסים לפרטים

דוד ביטן: לא, אף אחד לא נכנס לכל פרט

דוד ביטן:  בכנסת נכנסים כי מקריאים את הסעיפים, שם זה באופן כללי

דוד ביטן:  מי מקריא?      

חוה ראובני: אני אקריא

דוד ביטן: כיוון שאני פה לבד אז אני מאשר את זה

דוד ביטן: אושר

דוד ביטן: מי זה רשות המיסים? יש לך התייחסות לכל מה שנאמר? משהו? למרות שזה לא בסדר היום

רקפת ישי: קודם כל זה לא בתחום האישי שלי, אבל זה מה שאני יודעת

רקפת ישי:  מדינת ישראל חתומה על הסכמי סחר שלפיהם אנחנו חייבים לקבל תעודת מקור ואם אין תעודת מקור אי אפשר לתת את ההנחה

דוד ביטן: אבל לא נותנים להם לתת, אז למה הם צריכים לשלם קנס?     

רקפת ישי: זה לא קנס

דוד ביטן: זה קנס, בוודאי שזה קנס

דוד ביטן:  מבחינתם זה קנס

רקפת ישי: אין להם הנחה

דוד ביטן: אם הייתה להם תעודת מקור היה להם פחות 15%?      

רקפת ישי: אז יכול להיות שצריך לשנות את ההסכם, אבל אם אנחנו לא נגבה מהם את ה - - -     

דוד ביטן: הבנתי, אתם חייבים

רקפת ישי: אז אנחנו מפרים את ההסכם

דוד ביטן: אבל זה קנס

דוד ביטן:  שתדעי, זה מבחינתם קנס

דוד ביטן:  לא יודע מה, אבל צריך לסגור את הבעיה הזו

דוד ביטן:  אתם לא אשמים, אבל - - -     

קריאה: הם אשמים

דוד ביטן: הם לא אשמים, יש להם הסכמים מחייבים

רועי ארפי: סליחה, כבודו, קודם כל אני רק רוצה לציין - - -     

דוד ביטן: לא, אתה עוד פעם חזרת

רועי ארפי: על הרכבים היקרים

דוד ביטן: מה זה, אתה עושה לי בעיקוף?      

רועי ארפי: לא, כי אני רוצה להדגיש שהרפורמה הזאת היא כן רפורמה שמצליחה וזאת רפורמה מעולה, המחירים של הרכבים כן יורדים, זה לא נכון שרק רכבי יוקרה מגיעים ביבוא מקביל

דוד ביטן: לא, ביבוא אישי, ביבוא אישי רק רכבי יוקרה

רועי ארפי: יבוא אישי זה ממש מצומצם, הכול זה יבוא זעיר, יבוא מקביל

דוד ביטן: מצומצם? אתה יודע כמה מרצדסים הביאו בשנה האחרונה?      

רועי ארפי: לא, ביבוא אישי בעבר, לפני כניסת החוק

רועי ארפי:  אחרי כניסת החוק היבוא האישי מאוד הצטמצם והכול עבר ליבוא זעיר

דוד ביטן: בגלל רשות המיסים שהיא מחייבת במכס כאילו המחיר הוא המחיר בארץ אז אין טעם להביא

רועי ארפי: הנקודה היא בסוף שבאמת המחירים שהיבואנים המקבילים מייבאים, המחירים יורדים, הם מייבאים רכבים אפילו מתחת ל-200,000 שקל

דוד ביטן: בוא נגיד כזה דבר, אם אתם תוך חודש לא תביאו לנו את הצעת החוק החדשה עם התיקונים, חודש וחצי, כמה אתם צריכים?      

חוה ראובני: זה עוד לא הופץ להערות ציבור, עוד לא עבר נסחות

דוד ביטן: אז מה אתם רוצים, מתי זה יהיה? ארבעה חודשים?      

חוה ראובני: זה ייקח כמה חודשים

דוד ביטן: לא, תנו לי זמן

דוד ביטן:  יש כבר מוכן, את אומרת, רק צריך לשבת עם השרה

חוה ראובני: לא רק, ואז יש את כל ההליך של הפצה להערות ציבור, עבודה על - - -     

דוד ביטן: בסדר, אז כמה זמן? ארבעה חודשים

דוד ביטן:  תסיימו את זה תוך ארבעה חודשים, אם לא, אנחנו נעשה דיון מסודר על העניין הזה

חוה ראובני: בסדר

דוד ביטן: את רוצה שאני אדבר עם השרה אני אדבר איתה, כי זה משפיע באמת על אנשים

דוד ביטן:  דווקא זה משפיע על היבוא המקביל ברפורמה שכן הצליחה, חבל

דוד ביטן:  על הזעיר פחות, אז הם צריכים עוד קצת, זה לא סיפור גדול, אבל על היבוא המקביל זה כן משפיע, אז לא חבל? הנושא של תעודות מקור זאת בעיה, אם צריך לשנות את האמנה תשנו את האמנה

דוד ביטן:  מה זה, זה אמנה או הסכם?      

קריאה: הסכם סחר עם האיחוד האירופי

קריאה: עם האיחוד האירופי, עם ארה"ב

דוד ביטן: ואם זה בארה"ב אז מה? גם שם זה כתוב?      

רועי ארפי: בארה"ב אפילו יש יותר בלגן, כי בארה"ב לא מחויבים אפילו להביא תעודת מקור, זה הצהרת ספק

רועי ארפי:  מספיק שהספק מצהיר - - -     

דוד ביטן: אז זה לא מקובל עליכם הצהרת ספק?      

רועי ארפי: לא

רועי ארפי:  כאילו זה כן, זה פוילישטיק, מה זאת אומרת? זה כן ואחרי שנתיים שולחים אימות לספק בחו"ל שיצהיר על הרכיבים של הרכב ואז בעצם אף ספק שבעולם לא יכול להצהיר על רכיבים

דוד ביטן: אבל יש בעיות עם זה

דוד ביטן:  אתם קונים חדש ואומרים שזה משומש

דוד ביטן:  יש גם בעיות אחרות

רועי ארפי: לא, זה לא קשור

דוד ביטן: יש גם בעיות אחרות ברכבים

רועי ארפי: אבל זה לא קשור, המקוריות של הרכב

רועי ארפי:  העלויות, ה-34%, 65%, לא משתנה, אוטו זה אוטו, אתה לא יכול כעיקרון לשנות - - -      

דוד ביטן: אבל אם האוטו משומש המכס שאתם משלמים הוא יותר מוזל, אם האוטו חדש זה יותר

רועי ארפי: זה לא משנה בגלל שקונים אותו ביותר זול

דוד ביטן: הם לא סתם בודקים את העניין הזה טוב, היו בעיות בדרך

קריאה: תכלס זה יותר מוזל בגלל שהמחיר של הרכב יותר מוזל, לא בגלל שהם עושים לנו - - -     

דוד ביטן: לא, יש גם בעיות אחרות

דוד ביטן:  אתם יכולים להביא רכב שהוא חדש ואתם טוענים שזה משומש ולכן הם נכנסו לתמונה בזמנו

דוד ביטן:  הם נכנסו לתמונה בגלל זה, לא בגלל משהו אחר

רועי ארפי: נכון, זה קשור לחשבוניות, כבודו

דוד ביטן: אז יש בעיות אחרות

דוד ביטן:  לא סתם הם נכנסו, איך שחוקק החוק הם נכנסו בגלל העניין הזה

רועי ארפי: בסדר, שייכנסו לנושא החשבוניות

דוד ביטן: אני אז קראתי בתקשורת את הדברים האלה, אני זוכר את זה